Man wat meisie buite Louise se skool probeer gryp Vrydag in hofŉ Man wat na bewering probeer het om ŉ 18-jarige meisie buite dieselfde skool te ontvoer waar Louise de Waal ontvoer is, sal Vrydag in die Roodepoort landdroshof verskyn. Die 21-jarige man is Woensdag in hegtenis geneem nadat hy glo die meisie voor die Hoërskool Die Burger in Florida probeer ontvoer het. Die meisie het glo op ŉ sypaadjie voor die skool gesit toe die man haar glo met ŉ skroewedraaier gedreig het en haar in sy kattebak probeer dwing het. ŉ Veiligheidswag by die skool het gesien wat gebeur en het die polisie in kennis gestel. ŉ Polisiewoordvoerder, kapt. Pinky Tsinyane, sê die polisie ondersoek die moontlikheid dat die verdagte by ander sake in die area betrokke was. De Waal is verlede week Woensdag ontvoer en haar verkoolde lyk is later die middag op ŉ verlate plaas in Magaliesburg gevind. Haar vermeende moordenaar, Johannes Jacobus Steyn, het vlugtig in die hof verskyn en die saak is uitgestel tot Desember. Die Gautengse departement van onderwys sê intussen hy het die polisie versoek om buite die skool te patrolleer. ŉ Woordvoerder, Charles Phahlane, sê die LUR van onderwys in Gauteng, Barbara Creecy, het Donderdag ŉ program bekendgestel vir die patrollering van skole in die provinsie. Volgens die programme sal skole van sekuriteit verskaf word afhangende van hulle “risiko profiel”.